Férfimissziói beszámoló a 2017. évről

Az év elején szokás szerint megkerestem a nagyobb férfikörök vezetőit az éves programok és helyszínek egyeztetése céljából.

Mivel a tavalyi kőszegi férfinapon a néhány éve alakult zalaegerszegi kör több tagja is részt vett és nagyon tetszett nekik az alkalom, ezért vállalták az idei dunántúli férfinap megrendezését.

A Missziói és Evangelizáció Bizottság megválasztott a missziói munkaág zsinati képviselőjének. Ebben a minőségemben részt vettem három zsinati ülésszakon és több alkalommal felszólaltam a misszióval kapcsolatos kérdésekben.

Márciusban az éves piliscsabai konzultáción beszámoltam az előző évi tevékenységemről és találkoztam más munkaágak képviselőivel.

Meghívásra előadást tartottam a bőnyi gyülekezetben.

LMK-ülésen előadásban hívtam fel a figyelmet a férfikörök fontosságára.

Júliusban részt vettem Bonyhádon a bajor-magyar egyházi találkozón ahol találkoztam Richard Gelenius úrral a GAE férfimissziót is folytat nemzetközi egyesület alelnökével.

Október 7-én vezetésemmel és a helyi gyülekezet közreműködésével megszervezve mintegy 50 résztvevővel került sor a zalaegerszegi gyülekezet imatermében a Dunántúli Férfi Napra. A témára való tekintettel néhány résztvevőt a házastársa is elkísért.

A nyitó áhítatot Zsugyel Kornél helyi lelkész tartotta, amelyben a széles út és a keskeny út közötti választás fontosságáról és ugyanakkor nehézségéről szólt.

A fő előadást Dr. Némethy Zoltán és felesége Dr. Némethyné Uzonyi Hanna tartották: „A keresztény hit gyakorlása a vegyes házasságban” címmel.  Az őszinte hangvételű de ugyanakkor tárgyilagos  előadást, amely bizonyságtétel is volt egyben számos személyes hangvételű hozzászólás követte.  A témát a vendéglátó gyülekezet férfi köre javasolta, de ez mindenki egyetértésével találkozott, hiszen egyházunk helyzetéből kifolyólag ez ma már szinte mindenkit nagyon komolyan érint.

Az előadók, akik mindketten mérnökök és egyben nyugalmazott egyetemi, ill. főiskolai tanárok és 6 gyermek szülei, elmondták, hogy mindkét felekezet, a róm. kat. és az evang. elvárásának eleget tenni kb. másfélszer annyi energia mint ha  valaki egy gyülekezetben kíván helyt állni. Házasságukat ökumenikus berendezkedésűnek írták le, ami a fővárosban könnyebben megvalósítható.

Vidéken erősebb a felekezeti elhatárolódás, gond, hogy egyes helyeken csak az evangélikus templomban nem vállalják el az ökumenikus esküvőt a plébánosok.  Dr. Némethyné Uzonyi Hanna aki egyben a Budai Egyházmegye felügyelője is, elmondta, hogy  a vegyes házasokra nagyon figyelniük kell a lelkészeknek, mivel a katolikusok közismerten elég „rámenősek”ezen a téren.

A szabadban elköltött ebéd után petanque verseny volt. Délután a férfikörök beszámolóit hallgatták meg az elmúlt évről.  Mindezek után e sorok írója a külföldi és hazai eseményekről számolt be végül a záró áhítatot tartott, amelyben a győzedelmes hitről szólt.

Novemberben a soproni gyülekezetben jártam, ahol tájékozódtam a férfiak között végzett munkát illetően.

Cikket írtam a témát illetően az evangelikus.hu honlapra, illetve a Dunántúli Harangszó újságba.

Részt vettem a Missziói Bizottság ülésein illetve a Dunántúli Egyházkerület közgyűlésein, ahol alkalom szerint beszámoltam a munkámról.

Koháry Ferenc

férfi referens